Diari Oficial de la Generalitat Valenciana


Sumari del DOGV 4700, del 26-02-2004 (2004/1308)

RESOLUCIÓ de 23 de gener de 2004, de la directora general de Justícia, per la qual es disposa l'obertura del període d'informació pública sobre la creació del Col·legi Oficial de Periodistes de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/1308


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 23 de gener de 2004, de la directora general de Justícia, per la qual es disposa l'obertura del període d'informació pública sobre la creació del Col·legi Oficial de Periodistes de la Comunitat Valenciana. [2004/M1308]
  
La Constitució Espanyola, en l ?article 149.1.18, reserva a l'estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria, dictada per l'estat, està recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997 i el Reial Decret 6/2000, de 23 de juny.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, conferix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
En ús d'estes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà mitjançant Llei de la Generalitat, prèvia audiència dels col·legis professionals existents que puguen estar afectats.
  
Després de la promulgació de la citada Llei 6/1997, de 4 de desembre, l'Associació de Periodistes Independents Valencians, mitjançant reunió de la seua Junta Directiva, va acordar per unanimitat iniciar els tràmits oportuns per a la creació del Col·legi Oficial de Periodistes de la Comunitat Valenciana, i en este sentit es va formalitzar, davant dels òrgans competents de la Generalitat Valenciana, la corresponent sol·licitud de creació de dit col·legi com a corporació de dret públic, amb personalitat jurídica pròpia i plena capacitat per al compliment dels seus fins, i és el seu àmbit territorial la Comunitat Valenciana.
  
La creació del Col·legi Oficial de Periodistes de la Comunitat Valenciana, des del punt de vista de l'interés públic, té com a objectius la salvaguarda de l'opinió pública lliure, fonamentada en la llibertat d'expressió i el dret fonamental de tot ciutadà a comunicar i rebre lliurement informació veraç per qualsevol mitjà de difusió, consagrats per la Constitució Espanyola, així com identificar i definir la professió periodística i per a això, arbitrar mecanismes que garantisquen que aquells que de forma habitual i professional es dediquen a l'obtenció i difusió de la informació, l'exercisquen d'acord amb l'ordenament constitucional i els principis deontològics de la professió periodística i, així mateix, ampliar i consolidar la tasca que les associacions de premsa, actualment existents, realitzen en defensa del dret a la informació i a l'autoexigència professional.
  
Els estudis universitaris de periodisme van ser regulats inicialment pel Decret 2070/1971, de 13 d'agost, i en la disposició transitòria quarta es reconeixien els estudis impartits per les antigues escoles oficials de Periodisme. Posteriorment, i d'acord amb les directrius generals dels plans d'estudis universitaris establides pel Reial Decret 1497/1987, de 27 de novembre, mitjançant Reial Decret 1428/1991, de 30 d'agost, desenvolupat per l'Orde de 5 de juny de 1992, i modificat pel Reial Decret 1267/1994, de 10 de juny, i el Reial Decret 1561/1997, de 10 d'octubre, es van establir les directrius generals pròpies del plans d'estudis conduents a l'obtenció del títol de llicenciat en Periodisme.
  
Finalment, per a la delimitació de la professió de periodista s'han tingut en compte els criteris fixats per la XLIV Assemblea de la Federació d'Associacions de Premsa Espanyola, tot procurant fomentar la incorporació dels titulats per les antigues escoles de Periodisme o per les facultats de Ciències de la Informació, així com el reconeixement d'altres llicenciats universitaris que acrediten un exercici professional periodístic durant dos anys ininterromputs a la data de creació del nou col·legi, i, finalment, la integració de tots els professionals que, no sent llicenciats universitaris, puguen acreditar un exercici professional periodístic de cinc anys ininterromput a la data de creació del nou col·legi.
  
Per tot allò que s'ha exposat, en ús de les competències atribuïdes pel Decret 113/2003, de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini de 30 dies, la petició de creació del Col·legi Oficial de Periodistes de la Comunitat Valenciana, per tal que els titulars de drets o interessos legítims, individuals o col·lectius, afectats per la creació del citat col·legi formulen les al·legacions que estimen pertinents.
  
Segon
  
Les al·legacions a què fa referència l'apartat anterior es presentaran al Registre General d'esta Conselleria, siti al carrer de l'Historiador Chabàs, número 2, València, 46265, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 23 de gener de 2004.- La directora general de Justícia: Patricia Montagud Alario.